三鳥詠 子規行
作者：賀鑄
朝代：宋

paragraphs: 長江靡迤山坡陀，旅竹荒松蒙蔦蘿。
蠶初眠起風日暖，梅弄黄時烟雨多。
山間有徑行逶迤，倦客據鞍生睡魔，奈爾思歸啼鳥何。
子規鳥，不如歸去好。
誰家西北最高樓，幾爲王孫怨芳草。
子規憐爾解歸飛，我獨何心長不歸。
十年迹絕蘇門道，夢裏舊遊知是非。
一官竊食官倉米，十口之家飽而已。
金印錦衣耀閭里，少年此心今老矣，問舍求田從此始。